Πρόταση οδηγίας του Συμβουλίου για τη χορήγηση αδειών σε σιδηροδρομικές επιχειρήσεις (94/C 24/02) COM(93) 678 τελικό - SYN 488

(Υποβλήθηκε από την Επιτροπή στις 15 Δεκεμβρίου 1993)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 75,

την πρόταση της Επιτροπής,

Σε συνεργασία με το Ευρωπαϊκό Κοινοβούλιο,

Έχοντας υπόψη τη γνώμη της Οικονομικής και Κοινωνικής Επιτροπής,

Εκτιμώντας:

ότι η εσωτερική αγορά περιλαμβάνει ένα χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων 7

ότι η εφαρμογή στο σιδηροδρομικό τομέα της αρχής της ελεύθερης παροχής υπηρεσιών πρέπει να λαμβάνει υπόψη τα ειδικά χαρακτηριστικά του εν λόγω τομέα 7

ότι η οδηγία 91/440/ΕΟΚ του Συμβουλίου της 29ης Ιουλίου 1991 για την ανάπτυξη των κοινοτικών σιδηροδρόμων (1), προβλέπει για τις σιδηροδρομικές επιχειρήσεις και τις διεθνείς ενώσεις τους ορισμένα δικαιώματα πρόσβασης στις διεθνείς σιδηροδρομικές μεταφορές 7

ότι, προκειμένου να διασφαλιστεί ότι τα δικαιώματα πρόσβασης στη σιδηροδρομική υποδομή εφαρμόζονται σε όλη την Κοινότητα σε ομοιόμορφη βάση και χωρίς διακρίσεις, πρέπει να καθιερωθεί άδεια εκμετάλλευσης για τις σιδηροδρομικές επιχειρήσεις 7

ότι, λαμβάνοντας υπόψη την αρχή της επικουρικότητας και για να εξασφαλιστεί η απαιτούμενη ομοιογένεια και διαφάνεια, θα πρέπει να θεσπίσει η Κοινότητα τις γενικότερες αρχές ενός τέτοιου συστήματος για τη χορήγηση αδειών, αναθέτοντας στα κράτη μέλη την αρμοδιότητα χορήγησης και διαχείρισης των αδειών αυτών 7

ότι, για να εξασφαλιστεί η παροχή αξιόπιστων και κατάλληλων υπηρεσιών, πρέπει να διασφαλιστεί ότι οι σιδηροδρομικές επιχειρήσεις πληρούν, ανά πάσα στιγμή, ορισμένες απαιτήσεις από άποψη καλής φήμης, χρηματοοικονομικής επάρκειας και επαγγελματικής ικανότητας 7

ότι, για την προστασία των χρηστών και των λοιπών εμπλεκομένων μερών, είναι σημαντικό να εξασφαλιστεί ότι οι σιδηροδρομικές επιχειρήσεις είναι επαρκώς ασφαλισμένες ή έχουν προβεί σε ανάλογες ρυθμίσεις ώστε να καλύπτονται από πλευράς αστικής ευθύνης 7

ότι, για να εξασφαλιστεί η αποτελεσματική λειτουργία των διεθνών σιδηροδρομικών μεταφορών, είναι απαραίτητο οι σιδηροδρομικές επιχειρήσεις να τηρούν τις συμφωνίες που ισχύουν στον τομέα αυτό 7

ότι οι διαδικασίες της χορήγησης, της παράτασης της ισχύος και της τροποποίησης των αδειών εκμετάλλευσης που παρέχονται σε σιδηροδρομικές επιχειρήσεις πρέπει να είναι διαφανείς και να μην εισάγουν διακρίσεις,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Εισαγωγή

Άρθρο 1

1. Η οδηγία αυτή αφορά τις διατάξεις που πρέπει να θεσπίσουν τα κράτη μέλη για τη χορήγηση, την παράταση της ισχύος και την τροποποίηση αδειών εκμετάλλευσης που παρέχονται από τα κράτη μέλη σε σιδηροδρομικές επιχειρήσεις εγκατεστημένες στην Κοινότητα.

2. Κατά παρέκκλιση από τα ανωτέρω, τα κράτη μέλη μπορούν να αποκλείσουν από το πεδίο εφαρμογής της παρούσας οδηγίας τις σιδηροδρομικές επιχειρήσεις η δραστηριότητα των οποίων περιορίζεται αποκλειστικά και μόνο στην παροχή αστικών, προαστιακών ή περιφερειακών υπηρεσιών, εφόσον οι υπηρεσίες αυτές δεν συνεπάγονται την από κοινού χρήση υποδομής με επιχειρήσεις που εμπίπτουν στο πεδίο εφαρμογής της παρούσας οδηγίας.

Άρθρο 2

Ορισμοί

Για τους σκοπούς της παρούσας οδηγίας νοούνται ως:

α) «σιδηροδρομική επιχείρηση»: κάθε ιδιωτική ή δημόσια επιχείρηση η κύρια δραστηριότητα της οποίας συνίσταται στην παροχή υπηρεσιών σιδηροδρομικής μεταφοράς εμπορευμάτων ή/και επιβατών, υπό την προϋπόθεση ότι η επιχείρηση αυτή εξασφαλίζει η ίδια και την έλξη με ιδιόκτητο ή μισθωμένο (χρηματοδοτική ή απλή μίσθωση) εξοπλισμό 7

β) «άδεια εκματάλλευσης»: η έγκριση που χορηγείται από ένα κράτος μέλος σε μια επιχείρηση, με την οποία αναγνωρίζεται η ιδιότητά της ως σιδηροδρομικής επιχείρησης. Η ιδιότητα αυτή μπορεί να περιοριστεί στην παροχή ορισμένων μόνον ειδών υπηρεσιών 7

γ) «επιχειρηματικό σχέδιο»: η λεπτομερής περιγραφή των προβλεπόμενων εμπορικών δραστηριοτήτων της σιδηροδρομικής επιχείρησης για τη συγκεκριμένη περίοδο, ιδίως όσον αφορά την πορεία της αγοράς και τις μελλοντικές επενδύσεις, συμπεριλαμβανομένων των οικονομικών επιπτώσεων των δραστηριοτήτων αυτών 7

δ) «ζώνη γραφικού δρομολογίου»: η υποδομή που απαιτείται για να καλυφθεί η απόσταση μεταξύ δύο σιδηροδρομικών σταθμών σε συγκεκριμένη χρονική περίοδο 7

ε) «φορέας χορήγησης της άδειας εκμετάλλευσης»: ο φορέας στον οποίο έχει αναθέσει το κράτος μέλος την έκδοση των αδειών εκμετάλλευσης σιδηροδρομικών μεταφορών.

Άρθρο 3

Κάθε κράτος μέλος ορίζει την αρχή που είναι αρμόδια για τη χορήγηση αδειών εκμετάλλευσης σιδηροδρομικών μεταφορών και για την εκπλήρωση των υποχρεώσεων που προβλέπονται από την παρούσα οδηγία.

Άρθρο 4

Άδεια εκμετάλλευσης

1. Κάθε σιδηροδρομική επιχείρηση εγκατεστημένη στην Κοινότητα δικαιούται να ζητήσει να της χορηγηθεί άδεια εκμετάλλευσης.

2. Τα κράτη μέλη δεν χορηγούν άδειες εκμετάλλευσης ούτε παρατείνουν την ισχύ τους, εάν δεν πληρούνται οι απαιτήσεις της παρούσας οδηγίας.

3. Κάθε σιδηροδρομική επιχείρηση, η οποία πληροί τις απαιτήσεις που καθορίζονται στην παρούσα οδηγία, δικαιούται να λάβει άδεια εκμετάλλευσης και να ζητήσει να της χορηγηθεί πρόσβαση στη σιδηροδρομική υποδομή.

4. Ανεξάρτητα από την παράγραφο 3, η άδεια εκμετάλλευσης δεν παρέχει αυτή καθαυτή δικαιώματα πρόσβασης σε συγκεκριμένες ζώνες γραφικών δρομολογίων. Τα εν λόγω δικαιώματα πρόσβασης χορηγούνται σύμφωνα με την κοινοτική και την εθνική νομοθεσία με τη μορφή:

- πιστοποιητικού ασφαλείας το οποίο χορηγείται στη σιδηροδρομική επιχείρηση από την αρμόδια για θέματα ασφαλείας εθνική αρχή και το οποίο βεβαιώνει ότι η σιδηροδρομική επιχείρηση πληροί τις απαιτήσεις ασφαλείας τις οποίες έχει καθορίσει η εν λόγω αρχή,

- χορήγησης ζώνης γραφικού δρομολογίου υπό τους όρους που ορίζονται από την κοινοτική και την εθνική νομοθεσία.

5. Δεν επιτρέπεται στις σιδηροδρομικές επιχειρήσεις να παρέχουν υπηρεσίες σιδηροδρομικών μεταφορών που καλύπτονται από το πεδίο εφαρμογής της παρούσας οδηγίας, εάν δεν λάβουν προηγουμένως την κατάλληλη άδεια εκμετάλλευσης για το είδος των υπηρεσιών που προτίθενται να παράσχουν.

Άρθρο 5

Όροι χορήγησης άδειας εκμετάλλευσης

1. Κάθε σιδηροδρομική επιχείρηση στην οποία χορηγείται άδεια εκμετάλλευσης πρέπει να μπορεί να αποδείξει, στον αρμόδιο για την έκδοση των αδειών φορέα του κράτους μέλους, ότι είναι σε θέση να πληροί, ανά πάσα στιγμή, ορισμένες συγκεκριμένες απαιτήσεις από άποψη καλής φήμης, χρηματοοικονομικής επάρκειας και επαγγελματικής ικανότητας, οι οποίες καθορίζονται στα άρθρα 6 έως 8.

2. Για τους σκοπούς της παραγράφου 1, κάθε αιτούσα επιχείρηση παρέχει όλα τα σχετικά πληροφοριακά στοιχεία, και ιδίως αυτά τα οποία αναφέρονται στο παράρτημα.

Άρθρο 6

Τα κράτη μέλη καθορίζουν τους όρους που πρέπει να πληρούνται όσον αφορά την απαίτηση για καλή φήμη, ώστε να εξασφαλίζεται ότι η αιτούσα σιδηροδρομική επιχείρηση ή τα αρμόδια για τη διαχείρισή της άτομα

- δεν έχουν καταδικαστεί για σοβαρά ποινικά αδικήματα, περιλαμβανομένων των αδικημάτων εμπορικού χαρακτήρα,

- δεν έχουν κηρυχθεί σε πτώχευση,

- δεν έχουν καταδικαστεί για σοβαρές παραβάσεις ειδικών νομοθετικών διατάξεων που ισχύουν στον τομέα των μεταφορών.

Άρθρο 7

1. Οι απαιτήσεις όσον αφορά τη χρηματοοικονομική επάρκεια θεωρείται ότι πληρούνται, όταν η αιτούσα σιδηροδρομική επιχείρηση μπορεί να αποδείξει ότι είναι σε θέση να ανταποκριθεί για περίοδο 12 μηνών (ανά πάσα στιγμή) στις τρέχουσες και τις μελλοντικές υποχρεώσεις της που καθορίζονται με βάση ρεαλιστικές εκτιμήσεις.

2. Για τους σκοπούς της παραγράφου 1, κάθε αιτούσα επιχείρηση υποβάλλει όλα τα σχετικά πληροφοριακά στοιχεία, και ιδίως ένα επιχειρηματικό σχέδιο που να καλύπτει τουλάχιστον το πρώτο έτος εκμετάλλευσης, καθώς και τα στοιχεία που αναφέρονται στο παράρτημα.

Άρθρο 8

1. Οι απαιτήσεις όσον αφορά την επαγγελματική ικανότητα πληρούνται όταν:

α) η αιτούσα σιδηροδρομική επιχείρηση έχει διαχειριστική οργάνωση η οποία διαθέτει την πείρα που απαιτείται για την ικανοποιητική άσκηση επιχειρησιακού ελέγχου και εποπτείας όσον αφορά το είδος των υπηρεσιών που ορίζονται στην άδεια εκμετάλλευσης 7

β) η αιτούσα σιδηροδρομική επιχείρηση μπορεί να αποδείξει ότι είναι σε θέση να παράσχει κατάλλητο τροχαίο υλικό, συμπεριλαμβανομένων των υπηρεσιών έλξης και συντήρησης που απαιτούνται για την παροχή των υπηρεσιών σύμφωνα με τους όρους της άδειας εκμετάλλευσης 7

γ) τα μέλη του προσωπικού της τα οποία έχουν ιδιαίτερη σημασία για την ασφάλεια, και ιδίως οι οδηγοί, διαθέτουν τα κατάλληλα προσόντα για τον τομέα δραστηριότητάς τους και

δ) το προσωπικό, ο εξοπλισμός και η οργάνωσή της μπορούν να εξασφαλίσουν ικανοποιητικό επίπεδο ασφαλείας για τις υπηρεσίες που θα παρέχονται.

2. Τα κράτη μέλη λαμβάνουν όλα τα απαραίτητα μέτρα για να εξασφαλιστεί η παροχή κατάλληλης κατάρτισης στο προσωπικό. Όταν ορισμένες βασικές εγκαταστάσεις κατάρτισης τελούν υπό τον αποκλειστικό έλεγχο μιας και μόνον επιχείρησης, το κράτος μέλος στο οποίο βρίσκονται οι εγκαταστάσεις αυτές μεριμνά ώστε να έχουν πρόσβαση στις εν λόγω εγκαταστάσεις και άλλες σιδηροδρομικές επιχειρήσεις χωρίς να γίνονται διακρίσεις και σε εμπορική βάση.

Άρθρο 9

Η σιδηροδρομική επιχείρηση πρέπει να είναι ασφαλισμένη ή να έχει προβεί σε ανάλογες ρυθμίσεις, ώστε να καλύπτεται από πλευράς αστικής ευθύνης σε περίπτωση ατυχημάτων, ιδίως όσον αφορά τους επιβάτες, τις αποσκευές, το φορτίο, το ταχυδρομείο και τους τρίτους.

Άρθρο 10

Ισχύς της άδειας εκμετάλλευσης

1. Η άδεια εκμετάλλευσης ισχύει ενόσω η σιδηροδρομική εκμετάλλευση εκπληρώνει τις υποχρεώσεις που καθορίζει η παρούσα οδηγία. Ωστόσο, ο φορέας έκδοσης των αδειών μπορεί να προβλέψει την επανεξέταση μιας νέας άδειας ένα έτος μετά την ημερομηνία έκδοσής της, ενώ, σε κάθε περίπτωση, θα επανεξετάζει την κατάσταση πενταετία.

2. Ειδικές διατάξεις για την αναστολή ή την ανάκληση μιας άδειας μπορούν να περιλαμβάνονται στην ίδια την άδεια.

Άρθρο 11

1. Αν υπάρχουν σοβαρές αμφιβολίες σχετικά με το αν συγκεκριμένη σιδηροδρομική επιχείρηση στην οποία έχει χορηγηθεί άδεια πληροί τις απαιτήσεις της παρούσας οδηγίας, και ιδίως του άρθρου 5, ο φορέας έκδοσης των αδειών μπορεί, ανά πάσα στιγμή, να εκτιμήσει αν η σιδηροδρομική επιχείρηση ικανοποιεί τις απαιτήσεις αυτές. Εάν ο φορέας έκδοσης των αδειών κρίνει ότι η σιδηροδρομική επιχείρηση δεν είναι πλέον σε θέση να ανταποκριθεί στις απαιτήσεις της οδηγίας, και ιδίως του άρθρου 5, αναστέλλει ή ανακαλεί την άδεια εκμετάλλευσης.

2. Ανεξάρτητα από την παράγραφο 1, όταν μια άδεια εκμετάλλευσης αναστέλλεται ή ανακαλείται λόγω μη ανταπόκρισης στις απαιτήσεις χρηματοοικονομικής επάρκειας, ο φορέας έκδοσης των αδειών μπορεί να χορηγεί προσωρινή άδεια μέχρις ότου αναδιογρρανωθεί οικονομικά η σιδηροδρομική επιχείρηση, με την προϋπόθεση ότι δεν διακυβεύεται η ασφάλεια.

3. Εάν η σιδηροδρομική επιχείρηση διακόψει τη δραστηριότητά της επί έξι μήνες ή δεν την αρχίσει εντός έξι μηνών μετά η χορήγηση άδειας εκμετάλλευσης, ο αρμόδιος φορέας έκδοσης των αδειών μπορεί να ζητήσει την εκ νέου υποβολή της άδειας για έγκριση.

4. Ο φορέας έκδοσης των αδειών μπορεί να απαιτήσει από σιδηροδρομική επιχείρηση στην οποία έχει χορηγήσει άδεια να του υποβάλει εκ νέου την άδεια αυτή για έγκριση, σε περίπτωση μεταβολής η οποία επηρεάζει τη νομική κατάσταση της επιχείρησης, ιδίως δε σε περίπτωση συγχωνεύσεων ή εξαγορών. Η εν λόγω σιδηροδρομική επιχείρηση έχει το δικαίωμα να συνεχίσει τις δραστηριότητές της, εκτός αν ο φορέας έκδοσης των αδειών κρίνει ότι διακυβεύεται η ασφάλεια 7 στην περίπτωση αυτή, η σχετική απόφαση πρέπει να είναι δεόντως αιτιολογημένη.

5. Αν μια σιδηροδρομική επιχείρηση προτίθεται να μεταβάλει ή να επεκτείνει τις δραστηριότητές της σε σημαντικό βαθμό, η άδεια εκμετάλλευσης πρέπει να τροποποιηθεί ανάλογα.

6. Ο φορέας έκδοσης των αδειών δεν επιτρέπει σε σιδηροδρομική επιχείρηση, εναντίον της οποίας έχει κινηθεί πτωχευτική ή ανάλογη διαδικασία, να διατηρήσει την άδεια εκμετάλλευσης που της έχει χορηγήσει, εάν πεισθεί ότι δεν υπάρχουν ρεαλιστικές προοπτικές ικανοποιητικής χρηματοοικονομικής ανάκαμψης της επιχείρησης μέσα σε λογικό χρονικό διάστημα.

7. Όταν ο φορέας έκδοσης των αδειών αναστέλλει, ανακαλεί ή τροποποιεί μια άδεια εκμετάλλευσης, το αντίστοιχο κράτος μέλος ενημερώνει αμέσως τα υπόλοιπα κράτη μέλη, και ιδίως εκείνα στα οποία αναπτύσσει δραστηριότητες η σχετική σιδηροδρομική επιχείρηση.

Άρθρο 12

Πέραν των απαιτήσεων της παρούσας οδηγίας, η σιδηροδρομική επιχείρηση πρέπει επίσης να συμμορφώνεται με τις εθνικές νομοθετικές διατάξεις, εφόσον δεν αντιβαίνουν προς το κοινοτικό δίκαιο, ιδίως όσον αφορά ειδικές τεχνικές απαιτήσεις για ορισμένες σιδηροδρομικές υπηρεσίες.

Άρθρο 13

Οι σιδηροδρομικές επιχειρήσεις που εκτελούν υπηρεσίες διεθνών μεταφορών συμμορφώνονται με τις συμφωνίες περί διεθνών σιδηροδρομικών μεταφορών που ισχύουν στα κράτη μέλη στα οποία αναπτύσσουν δραστηριότητα.

Άρθρο 14

Μεταβατικές διατάξεις

Στις σιδηροδρομικές επιχειρήσεις που παρέχουν σιδηροδρομικές υπηρεσίες κατά την ημερομηνία έναρξης ισχύος της παρούσας οδηγίας παρέχεται μεταβατική περίοδος έξι μηνών για να συμμορφωθούν με τις διατάξεις της παρούσας οδηγίας. Αυτή η μεταβατική περίοδος δεν καλύπτει καμία διάταξη η οποία θα μπορούσε να επηρεάσει την ασφάλεια των σιδηροδρομικών υπηρεσιών.

Άρθρο 15

Γενικές διατάξεις

1. Οι διαδικασίες για τη χορήγηση αδειών εκμετάλλευσης δημοσιεύονται από το ενδιαφερόμενο κράτος μέλος το οποίο και ενημερώνει την Επιτροπή σχετικά.

2. Ο φορέας έκδοσης των αδειών αποφασίζει σχετικά με την τύχη κάθε αίτησης το συντομότερο δυνατόν, και οπωσδήποτε εντός δύο μηνών από την υποβολή όλων των αναγκαίων πληροφοριών, ιδίως δε των στοιχείων που αναφέρονται στο παράρτημα, αφού λάβει υπόψη του όλα τα διαθέσιμα στοιχεία. Η απόφαση ανακοινώνεται στην αιτούσα σιδηροδρομική επιχείρηση. Σε περίπτωση απόρριψης της αίτησης, αναφέρονται οι σχετικοί λόγοι.

3. Τα κράτη μέλη λαμβάνουν τα μέτρα που απαιτούνται για να εξασφαλιστεί ότι οι αποφάσεις του φορέα έκδοσης των αδειών υπόκεινται σε δικαστική επανεξέταση.

Άρθρο 16

1. Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία το αργότερο έως την 1η Ιανουαρίου 1995 και ενημερώνουν αμέσως την Επιτροπή σχετικά.

2. Οι εν λόγω διατάξεις, όταν θεσπίζονται από τα κράτη μέλη, περιλαμβάνουν αναφορά στην παρούσα οδηγία ή συνοδεύονται από τέτοια αναφορά κατά την επίσημη δημοσίευσή τους. Ο τρόπος με τον οποίο γίνεται η αναφορά αυτή καθορίζεται από τα κράτη μέλη.

Άρθρο 17

Η παρούσα οδηγία απευθύνεται στα κράτη μέλη.

(1) ΕΕ αριθ. L 237 της 24. 8. 1991, σ. 25.

ΠΑΡΑΡΤΗΜΑ

Πληροφορίες προς χρήση σε σχέση με το άρθρο 4

Α. Πληροφορίες που πρέπει να παρέχονται από όσους υποβάλλουν για πρώτη φορά αίτηση

1. Εφόσον υπάρχουν, οι πλέον πρόσφατοι ισολογισμοί εσωτερικής διαχείρισης και ελεγμένοι από ορκωτούς λογιστές λογαριασμοί για το προηγούμενο οικονομικό έτος.

2. Προβλεπόμενος ισολογισμός, περιλαμβανομένου του λογαριασμού κερδών και ζημιών, για το επόμενο έτος.

3. Τα στοιχεία βάσει των οποίων υπολογίζονται τα μελλοντικά έσοδα και έξοδα, όπως μεταφορικός όγκος, ναύλοι και κόμιστρα, καθώς και βασικά στοιχεία κόστους.

4. Λεπτομέρειες για τα έξοδα εκκίνησης κατά την περίοδο από την υποβολή της αίτησης μέχρι την έναρξη λειτουργίας, καθώς και για τον τρόπο με τον οποίο προβλέπεται να καλυφθούν τα έξοδα αυτά.

5. Λεπτομέρειες για τις υφιστάμενες και τις αναμενόμενες πηγές χρηματοδότησης.

6. Προβλέψεις ταμειακής ροής (cash-flow) και ρευστότητας για το πρώτο έτος λειτουργίας.

7. Ρυθμίσεις όσον αφορά τη διαθεσιμότητα και τη συντήρηση του τροχαίου υλικού, κυρίως από πλευράς προτύπων ασφαλείας.

8. Επαγγελματικά προσόντα του προσωπικού που έχει ιδιαίτερη σημασία για την ασφάλεια και λεπτομέρειες για τις εγκαταστάσεις κατάρτισης του προσωπικού.

Β. Πληροφορίες που πρέπει να παρέχονται για την αξιολόγηση των αιτήσεων που υποβάλλονται από κατόχους αδειών εκμετάλλευσης οι οποίοι σκοπεύουν να τροποποιήσουν σημαντικά τη διάρθρωση ή τις δραστηριότητές τους

1. Ελεγμένοι από ορκωτούς λογιστές λογαριασμοί για το προηγούμενο οικονομικό έτος.

2. Λεπτομερής περιγραφή όλων των προγραμματιζόμενων μεταβολών, π.χ., αλλαγή του είδους ή επέκταση των παρεχόμενων υπηρεσιών, προτεινόμενη εξαγορά ή συγχώνευση κ.λπ.

3. Προβλεπόμενος ισολογισμός, με λογαριασμό κερδών και ζημιών, για το τρέχον οικονομικό έτος, περιλαμβανομένων όλων των προγραμματιζόμενων σημαντικών μεταβολών στη διάρθρωση ή τις δραστηριότητες της επιχείρησης.

4. Παλαιότερα και προβλεπόμενα στοιχεία εξόδων και εισόδων, όπως μεταφορικός όγκος, ναύλοι και κόμιστρα, μισθοί, συντήρηση, απαξίωση υλικού, τέλη για τη χρήση υποδομής, ασφάλιστρα κ.λπ.

5. Προβλέψεις ταμειακής ροής και ρευστότητας για το επόμενο έτος, συμπεριλαμβανομένων όλων των προγραμματιζόμενων σημαντικών μεταβολών στη διάρθρωση ή τις δραστηριότητες της επιχείρησης.

6. Λεπτομέρειες για μεταβολές όσον αφορά τη διαθεσιμότητα και τη συντήρηση του τροχαίου υλικού ή τα προσόντα του ιδιαίτερα σημαντικού από άποψη ασφαλείας προσωπικού.

Γ. Πληροφορίες που πρέπει να παρέχονται για την επανεξέταση υφισταμένων αδειών

1. Ελεγμένοι από ορκωτούς λογιστές λογαριασμοί εντός έξι μηνών το πολύ από το τέλος της περιόδου στην οποία αναφέρονται και, εφόσον απαιτείται, ο πλέον πρόσφατος ισολογισμός εσωτερικής διαχείρισης.

2. Προβλεπόμενος ισολογισμός, με λογαριασμό κερδών και ζημιών, για το επόμενο έτος.

3. Παλαιότερα και προβλεπόμενα στοιχεία εξόδων και εσόδων, όπως μεταφορικός όγκος, ναύλοι και κόμιστρα, μισθοί, συντήρηση, απαξίωση υλικού, τέλη για τη χρήση υποδομής, ασφάλιστρα κ.λπ.

4. Προβλέψεις ταμειακής ροής και ρευστότητας για το επόμενο έτος.

5. Λεπτομερή στοιχεία για κάθε προγραμματιζόμενη μεταβολή. Ρυθμίσεις όσον αφορά τη διαθεσιμότητα και τη συντήρηση του τροχαίου υλικού, κυρίως από πλευράς προτύπων ασφαλείας και προσόντα του ιδιαίτερα σημαντικού από άποψη ασφαλείας προσωπικού.